HAUGESUND: Iversen ble presentert for en svært overrasket spillergruppa i Haugarhallen i ettermiddag.

– Dette er helt fantastisk. Et kupp for oss, sier styreleder i Haugar, Jens Egil Vikanes.

Bor i byen

Iversen har fått seg kjæreste i Haugesund og bor nå i byen.

– Vi spurte ham og han sa ja. Han kommer til å bøtte inn mål i 4. divisjon, sier en smått ekstatisk Vikanes.

Vikanes opplyser at Iversen har skrevet 3-årskontrakt med klubben.

Blir medtrener

Haugar har også skrevet kontrakt med Vidar Myge Mauseth. Han skal dele ansvaret rundt a-laget med Iversen.

Mauseth har bakgrunn som trener fra Brumundal og Nybygda.

Han er utdannet ved Norges Idrettshøgskole og jobber til daglig som kroppsøvingslærer ved Åkrehamn videregående skole.

Han har også vært involvert i Toppfotballprosjektet i regi av Norsk Toppfotball og har skrevet masteroppgave om emnet toppfotball.

– Har tjent nok

Iversen skal i tillegg til å være spillende trener for herrelaget, også hjelpe til i ungdomsavdelingen.

– Steffen er ingen dyr løsning for oss. Han har tjent nok penger i sitt liv, sier Vikanes om spilleren med bakgrunn fra klubber som Rosenborg, Tottenham, Wolverhampton og Vålerenga.

STORSCORER: - Han kommer til å bøtte inn med mål, jubler styreleder Jens Egil Vikanes i Haugar etter at Steffen Iversen fredag kveld ble presentert som ny spillende Haugar-trener. Foto: Alf-Robert Sommerbakk